**PÁLYÁZATI FELHÍVÁS**

**A Pécsi Tudományegyetem Kultúratudományi, Pedagógusképző és Vidékfejlesztési Kara pályázatot ír ki a 2018/2019-es tanévben Erasmus+ hallgatói szakmai gyakorlat mobilitási programban való részvételre**

**Pályázat célja:**

A szakmai gyakorlat időszakának eltöltése egy másik programországban található vállalkozásnál, szervezetnél. A program segítséget nyújt a közösségi munkaerőpiacon szükséges készségek elsajátításához, emellett a hallgatók megismerhetik a fogadó ország gazdasági és társadalmi kultúráját. A fogadó vállalkozás a munkaerőpiacon, az oktatás, képzés vagy az ifjúság területén aktív privát vagy közintézmény lehet, Nemzeti Irodák és EU-szervek kivételével.

Az Erasmus+ pályázaton nyertes hallgatók lehetőséget kapnak arra, hogy szakmai gyakorlatukat a programország egyetemein, szakmai szervezeteinél, non-profit szervezetinél teljesítsék. A mobilitás célja szakos tanulmányokkal egybekötött szakmai gyakorlat is lehet. A mobilitás csak akkor valósulhat meg, ha a külföldi szakmai gyakorlatot a küldő intézmény elfogadja, és azt a hallgató itthoni előmenetelébe (a PTE-s kreditszámokon) beszámítja és/vagy Diploma Supplementet állít ki.

Az Erasmus+ program keretében külföldön teljesítő hallgatók itthon is beiratkoznak, aktív hallgatói státuszt létesítenek, esetleg itthoni tandíjukat kifizetik és rendes ösztöndíjukat a külföldi tartózkodás idejére is megkapják.

**Támogatható tevékenységek:**

* felsőoktatásban tanuló hallgatók szakmai gyakorlati mobilitása (2-6 hónap)
* tanulmányok és szakmai gyakorlat kombinációja (3-12 hónap)

**Pályázhatnak:**

* a hallgató magyar állampolgár, vagy oklevélszerzésre irányuló tanulmányokat folytat az intézményben
* szakmai gyakorlatra akár már a felsőoktatási tanulmányok első évében is lehet utazni
* a hallgatói mobilitás megvalósulásának ideje alatt aktív hallgatói jogviszonnyal kell rendelkezni
* a hallgató nyelvi kompetenciáinak ellenőrzése az Európai Bizottság által elvárt módon történik (online felmérés a kiválasztás után, illetve a hazaérkezés után)
* a tanulmányi időszak kombinálható szakmai gyakorlattal: a szakmai gyakorlatnak ugyanazon fogadó felsőoktatási intézmény felügyelete alatt kell lezajlania, mint ahol a hallgató tanulmányait végzi (a két tevékenységnek egymást követően kell lezajlania; erre az időszakra vonatkozó támogatási összegek megegyeznek a tanulmányi időszakra vonatkozó rátákkal)

**Pályázati feltételek:**

* **benyújtandó dokumentumok:** szakmai önéletrajz; tudományos és közéleti tevékenység, érdeklődési kör, motivációs levél, nyelvvizsga bizonyítvány fénymásolata, meghívólevél/fogadólevél vagy levelezés másolata a külföldi szakmai gyakorlatot biztosító intézménytől, ennek hiányában a pályázat várólistára kerül (fogadó intézmény-kereső adatbázis):
* <http://erasmus.pte.hu/hu/content/hasznos-linkek>)
* két példányban kell elkészíteni (magyarul és a megpályázott ország, illetve munkahely hivatalos nyelvén)
* frissen diplomát szerzett hallgatók is részt vehetnek a végzésük utáni évben (ebben az esetben a pályázatot még diplomaszerzés előtt kell benyújtaniuk)
* a pályázat beadásához szükséges a kar belföldi és külföldi hallgatói, valamint a külföldi oktatói ösztöndíjakról és tanulmányokról szóló szabályzatának áttanulmányozása, és annak tudomásul vétele ([www.erasmus.pte.hu](http://www.erasmus.pte.hu))
* bármely nyelvből minimum „C” típusú vagy azzal egyenértékű állami nyelvvizsga (mellékelni kell a középfokú „C” típusú állami nyelvvizsgát, vagy az azzal egyenértékű más nyelvvizsgát igazoló külföldi nyelvvizsga bizonyítvány fénymásolatát
* az ösztöndíjat elnyerő hallgató karunkon az ösztöndíj tartalmára egyéni tanulmányi- és vizsgarendet kap
* hazautazását követően a külföldön folytatott tanulmányokról írásbeli beszámolót kell készítenie
* a pályázati kiírás 1. és 2. számú mellékletének kitöltése kötelező
* kari kritérium: ösztöndíj feltétele: minimum 3,0 hagyományos átlag
* további információ az Erasmus szabályzatban

Az Erasmus+ program szabályai szerint, minden hallgató legfeljebb 12 hónapra kaphat Erasmus státuszt képzési szintenként (részképzés és szakmai gyakorlat összesen). Így ha a pályázó jelenlegi képzési szintjén korábban részt vett Erasmus részképzésben és/vagy szakmai gyakorlatban, de nem használta ki a 12 hónapos Erasmus időtartamot, akkor újra pályázhat. Azok a mester vagy doktori képzésben résztvevő hallgatók is pályázhatnak, akik a korábbi képzési szinte(ke)n már voltak Erasmus hallgatók.

Az ösztöndíj összege függ a szakmai gyakorlat időszakának hosszától és a célországtól. A 2018/2019. tanévre vonatkozóan előreláthatólag ezen összegek kerülnek megítélésre (1 hónap mobilitás alatt 30 napot értünk!):

|  |  |
| --- | --- |
| Fogadó ország | szakmai gyakorlat |
| **Magas megélhetési költségű országok**  Dánia (DK), Finnország (FI), Írország (IE), Izland (IS), Lichtenstein (LI), Luxemburg (LU), Norvégia (NO), Svédország (SE), Nagy-Britannia (UK) | 620 € / hó |
| **Közepes megélhetési költségű országok**  Ausztria (AT), Belgium (BE), Ciprus (CY), Németország (DE), Görögország (EL), Spanyolország (ES), (Franciaország (FR), Olaszország (IT), Hollandia (NL), Málta (MT), Portugália (PT) | 570 € / hó |
| **Alacsonyabb megélhetési költségű országok**  Bulgária (BG), Csehország (CZ), Észtország (EE), Horvátország (HR), Litvánia (LT), Lettország (LV), Lengyelország (PL), Románia (RO), Szlovénia (SI), Szlovákia (SK) Macedónia (MK), Törökország (TR) | 520 € / hó |

Felhívjuk a pályázó hallgatók figyelmét, hogy az ösztöndíj nem feltétlenül fedezi a kint tartózkodás során felmerülő összes költséget. Azt más forrásokból kiegészíteni szükséges.

**A pályázat határideje és beadásának módja:**

A pályázat beadása **folyamatos** a tanév során, de legkésőbb a gyakorlat megkezdése előtt 2 hónappal szükséges benyújtani a pályázatot az **outgoing.pte.hu** online felületen. A hiányos, feltételeknek nem megfelelő, olvashatatlan vagy határidő után beérkező pályázatokat nem áll módunkban elfogadni.

**A benyújtott pályázatok elbírálása:**

A benyújtott pályázatokat a kar által felállított szakmai bizottság bírálja el. A bírálati szempontokat a kari Erasmus szabályzat rögzíti.

**A pályázatok elbírálásának szempontjai:**

A Külügyi Bizottság a pályázatokat az alábbi táblázatban foglalt szempontok alapján bírálja el és pontozza.

|  |  |
| --- | --- |
| **Szempont** | **Elérhető maximális pontszám** |
| 1. Főtárgy tanulmányi eredménye/tanulmányi portfólió | 30 |
| 2. Szóbeli meghallgatás eredménye | 20 |
| 3. Szakmai, művészeti tevékenység, ambíciók megjelenítése a pályázatban | 20 |
| 4. Idegen nyelvi kommunikációs készség/nyelvvizsga | 20 |
| 5. Közéleti tevékenység, kapcsolatteremtési nyitottság, szociális készségek | 10 |
| Mindösszesen: | 100 |

1. **Főtárgy tanulmányi eredménye/tanulmányi portfólió**

A pályázat beadásáig lezárt félévek, melyek során a pályázó legalább 15 kreditet teljesített és a főtárgy jegye legalább 3-as. Átlagainak egyszerű számtani átlaga alapján kerül kiszámításra az átlagok alapján adható pontszám.

3,000-3,999 17 pont

4,000-4,099 20 pont

4,100-4,199 21 pont

4,200-4,299 22 pont

4,300-4,399 23 pont

4,400-4,499 24 pont

4,500-4,599 25 pont

4,600-4,699 26 pont

4,700-4,799 27 pont

4,800-4,899 28 pont

4,900-4,999 29 pont

5,000 30 pont

**2. Szóbeli meghallgatás eredménye**

A szóbeli meghallgatáson nyújtott teljesítményre maximum 20 pont adható.

**3. Szakmai, művészeti tevékenység, ambíciók megjelenítése a pályázatban**

* Országos Tudományos Diákköri Konferencián való részvétel: 4 pont
* A Tudományos Diákköri Konferencia országos döntőjének első tíz helyezettjének, a kari forduló első három helyezettje illetve különdíj: 4 pont
* Tanulmányi versenyen való részvétel: 2 pont, díjazott részvétel: 4 pont
* Szakmai, művészeti folyóiratban megjelent szakmai publikáció: 6 pont
* Tudományos diákköri, szakkollégiumi tagság/tevékenység: 3 pont
* Egyéb szakmai rendezvényen, konferencián való igazolt részvétel, előadás tartása vagy írásos jelentés, beszámoló elkészítése: 2 pont, összesen max. 4 pont
* Köztársasági ösztöndíj: 5 pont

**4. Idegen nyelvi kommunikációs készség/nyelvvizsga**

Államilag elismert, középfokú „C” típusú: 5 pont

Államilag elismert, felsőfokú „A” vagy „B” típusú: 7 pont

Államilag elismert, felsőfokú „C” típusú: 10 pont

Amennyiben a pályázó fogadó intézmény oktatási nyelvéből rendelkezik nyelvvizsgával: +5 pont

További „A” vagy „B” típusú középfokú nyelvvizsga: 1 pont

További középfokú „C” típusú nyelvvizsga: 3 pont

További „A” vagy „B” típusú felsőfokú nyelvvizsga: 3 pont

További felsőfokú „C” típusú nyelvvizsga: 5 pont

Ha a pályázó nem rendelkezik nyelvvizsgával, nyelvi meghallgatás dönt.

**5. Közéleti tevékenység, kapcsolatteremtési nyitottság, szociális készségek**

* Hallgatói Önkormányzat elnökségi tagság: 6 pont
* Hallgatói Önkormányzat munkájában való aktív részvétel: 4 pont
* Bizottsági tagság: 4 pont
* Aktív tutori tevékenység: 4 pont
* Nemzetközi szervezeti tagság: 8 pont
* Egyéb közéleti aktivitás – plusz pont adható, kérjük megnevezni

Az előzetes tartalmi bírálatot követően a kari szabályozás szerint a kar által meghatározott idegen nyelvekből szóbeli meghallgatás történhet.

A bírálat során előnyt élveznek azok a hallgatók, akik nem vettek részt korábban az Erasmus programban.

Azok a hallgatók, akik nem kapnak ösztöndíjat, de az együttműködésért felelős intézmény kiutazásra javasolja őket, ösztöndíj nélkül is kiutazhatnak önköltséges, ún. label hallgatóként, ha más forrásból fedezni tudják kiutazásuk és kint tartózkodásuk költségeit.

A pályázatok elkészítésével kapcsolatos kérdésekben a kari koordinátor tud további információval szolgálni az alábbi elérhetőségeken:

Dr. Bajner Mária, kari Erasmus koordinátor

e-mail: bajner@kpvk.pte.hu

Telefon: [+3674/528300/1211](tel:+36-74-528300/1211)